Leerlinge kry berading ná ‘diversiteitskursus’(Foto: quicket.co.za) Leerlinge van Hoërskool Vishoek in Kaapstad is vroeër die week glo só erg getraumatiseer deur ŉ sogenaamde diversiteitskursus oor rassisme en geloof by die skool dat talle van hulle sielkundige berading ontvang. Die diversiteitsopleiding is deur die Wes-Kaapse departement van onderwys gefasiliteer en het Maandag by die skool plaasgevind na aanleiding van ŉ beweerde voorval van rassisme vroeër vanjaar. Steve Joubert, hoof van die skool, het in ŉ aanvanklike brief aan ouers gesê daar word kennis geneem van die kommer wat oor die diversiteitskursus geopper is en dat die skool in dringende gesprekke is met die provinsiale onderwysdepartement. In ŉ opvolgskrywe het Joubert gesê die sessie het sterk reaksie ontlok en dat hy in ŉ reeks vergaderings met die relevante belanghebbendes binne die departement is. Die diversiteitsprogram is uitgestel hangende ŉ hersiening van die gebeure en uitkomste, het Joubert bevestig. Volgens Joubert is die diversiteitsproses deur die provinsiale onderwysdepartement gedryf en is personeel gevra om nie teenwoordig te wees nie om ŉ “neutrale omgewing” te skep. Berading is by die skool aan leerlinge verskaf om “die impak” van die sessie te hanteer. “Ek wil u verseker van ons vaste verbintenis tot die welstand van ons leerlinge,” het Joubert gesê. Die Wes-Kaapse onderwysdepartement het bevestig die “ingryping” by die skool is opgeskort weens die kommer van ouers rakende die inhoud van die opleiding en die wyse waarop dit oorgedra is. Die ingryping van die departement kom nadat daar in Mei ŉ beweerde voorval van rassisme by die skool was. ŉ Onderwyser het glo ŉ rassistiese term tydens ŉ klas gebruik en is daarna geskors. Dr. Wynand Boshoff, VF Plus-LP en woordvoerder oor onderwys, het gesê altesame 800 leerlinge is verplig om die sessie by te woon en moes vir twee en ŉ half uur onder meer hoor dat slegs wit mense rassiste kan wees terwyl daar glo ook ŉ skerp aanval op Christenskap gedoen is. Die VF Plus gaan intussen ŉ klag by die Menseregtekommissie (MRK) teen die Wes-Kaapse departement van onderwys indien oor die aangeleentheid. Volgens ouers en inligting in die VF Plus se besit het drie amptenare vergesel van ses sielkundiges van die departement dié “kursus” aangebied. Leerlinge is glo belet om opnames te maak en is gedreig dat hul fone afgeneem en enige opname of foto gewis sou word indien hulle wel ŉ opname maak. Enkele leerlinge het dit wel gedoen. Op die opnames kan duidelik gehoor word hoe die uitlatings groot ontevredenheid onder die leerlinge veroorsaak. Volgens Boshoff is die onderwyser wat vroeër geskors is, onskuldig bevind aan enige oortreding. “Tog was die druk op haar blykbaar só groot dat sy moes bedank. Dit is glo gebruik as rede vir die kursus.”